# Marta Gili

Marta Gili (Barcelona, 11 de març de 1957) és l'actual directora de l'Escola Nacional Superior de Fotografia de la vila d'Arle, a la Provença. Abans havia estat durant dotze anys directora de la Galeria d’art contemporani Jeu de Paume de París, que ha posat en el circuit de l'art contemporani i de la fotografia actual. I encara anteriorment havia sigut responsable del departament de fotografia de la Fundació La Caixa. També col·labora habitualment amb diverses publicacions com El País o El Mundo, entre d'altres.
| « | A mi no m'interessa l'art per l'art, el merament lúdic, vull que quan entri en aquest centre la persona sàpiga que es trobarà amb alguna cosa que l'afectarà, i que s'hi confrontarà, que li remourà coses. | » |
| — Marta Gili |||

## Biografia

Gili es va llicenciar el 1980 en Filosofia i ciències de l'educació, especialitzant-se en psicologia clínica a la Universitat de Barcelona. Des d'aquest camp científic es va anar interessant progressivament pel concepte d'imatge i pel món de la fotografia.
Més endavant va iniciar una col·laboració amb la Fundació Joan Miró abans de dirigir la programació cultural de la desapareguda sala Arcs de Barcelona. Quan aquesta sala va ser absorbida per la Fundació la Caixa, va romandre vinculada mitjançant aquesta fundació amb seu a la plaça de Catalunya. Va estar vinculada 12 anys a la Fundació La Caixa, des d'on va coordinar exposicions de Richard Avedon, Tracy Moffatt, Miguel Riobranco, Aernout Mik.
El 2006 es va presentar al concurs per la direcció del Jeu de Paume, que va guanyar el setembre d'aquell any. Hi substituïa l'anterior director, Régis Durand, que es jubilava, i fins al 2018 ha aconseguit que aquesta galeria contemporània se situés al costat dels grans centres d'art de la imatge, com el Pompidou o Le Bal, i fins i tot marqués l'agenda cultural parisenca, amb més de 180 exposicions al llarg d'aquests anys, que, d'altra banda, han estat paritàries, amb el mateix nombre d'exposicions d'homes i dones.
Al juliol de 2019 ha assumit la direcció de l'Escola Nacional Superior de Fotografia d'Arle, en un moment clau d'aquesta escola, quan tot just acaba d'estrenar nou edifici de 5.500 m².
El 2013 fou membre del jurat del Festival Internacional del Llibre d'Art i del Film de Perpinyà.

## Exposicions rellevants

Ha comissariat o col·laborat en exposicions destacades sobre els següents artistes: Sandy Skoglund, Doug Aitken, Diane Arbus, Eugène Atget, Jordi Colomer, Aernout Mik, Susan Meiselas, Helena Almeida, Tracey Moffat, Valérie Mréjen, Sophie Ristelhueber, Willy Ronis, Bruno Serralongue, Lorna Simpson, Esther Shalev-Gerz, Christer Strömholm, Gillian Wearing, Miguel Rio Branco, Richard Avedon, Société Réaliste, Laurent Grasso, la fotoperiodista Dorothea Lange, l'artista cubana Ana Mendieta o l'artista conceptual uruguaià Alejandro Cesarco, entre d'altres.

## Premis i reconeixements

* Premi Ciutat de Barcelona per la seva tasca a la Sala Arcs.
* 2007 - Premi Bartolomé Ros a PHotoEspaña, ex aequo amb Javier Vallhonrat
* 2011 - Officier de l'Ordre des Arts et des Lettres atorgat pel ministère français de la Culture et de la Communication.
* 2013 - Premi GAC

## Referències

* 1 2 Ruiz, Immaculada «Marta Gili, más que el arte por el arte». El País, 13-02-2010 [Consulta: 31 gener 2013].
* 1 2 «Marta Gili. Directora de la Escuela Nacional Superior de Fotografía (Arlés)» (en castellà). El Mundo, 29-02-2020. [Consulta: 14 gener 2021].
* ↑ «Web del Jeu de Paume». Arxivat de l'original el 2013-01-28. [Consulta: 31 gener 2013].
* 1 2 Planas Callol, Mònica. «Marta Gili deixa la direcció del Jeu de Paume de París». Ara.cat, 13-10-2018. [Consulta: 14 gener 2021].
* 1 2 3 4 Fontova, Rosario «Marta Gili dirigirá el renovado museo Jeu de Paume de París». El Periódico, 21-09-2006 [Consulta: 31 gener 2013].
* ↑ Prix Pictet Awards
* ↑ Biographie de Marta Gili sur le Journal des arts
* ↑ Libération du 22 septembre 2006
* ↑ «Marta Gili prend la direction de l’École nationale supérieure de la photographie - 20 juin 2019 - lejournaldesarts.fr». [Consulta: 21 juny 2019]..
* ↑ (francès) id2sorties.com, La catalane Marta Gil membre du jury du FILAF 2013 Arxivat 2013-12-13 a Wayback Machine.
* ↑ Thomas Ruff y Chema Madoz, Premios PHotoEspaña 2011 a Hoyesarte.com, 21/6/2011 (castellà)
* ↑ Robert Frank, Premio PHotoEspaña 2007 a El Cultural, 26/6/2007 (castellà)
* ↑ «La Galería Carles Taché, Marta Gili y BTV, ganadores de los Premios GAC». La Vanguardia, 30-01-2013 [Consulta: 31 gener 2013].

## Enllaços externs

* Entrevista a Marta Gili Arxivat 2016-03-03 a Wayback Machine. (castellà)